
ILTAPÄIVÄTOIMINNAN TOIMINTASUUNNITELMA
LUKUVUOSI 2025–2026


Inarin koulu




ILTAPÄIVÄTOIMINTA, TAVOITTEET JA ARVOT

Iltapäivätoiminnan tavoitteena on tukea koulun ja kodin yhteistä kasvatustyötä. Toiminnan tarkoituksena on tarjota lapsille turvallista, viihtyisää ja iloista yhdessäoloa koulupäivän jälkeen toisten lasten ja ohjaajien seurassa. Näin iltapäivätoiminta tukee myös vanhempien työssäkäyntiä.

Kerhon toimintaan ja ohjelmaan vaikuttaa lasten jaksaminen ja ulkopuoliset tekijät kuten säätila. On tärkeää, että kerhon toiminta on mielekästä ja palvelee koko lapsiryhmää. Lasten omat toiveet pyritään huomioimaan mahdollisuuksien mukaan toiminnan suunnittelussa ja toteuttamisessa. 

Toiminnassa huomioidaan se, että lasten koulupäivä on päättynyt ja iltapäiväkerho on lapsille vapaa-aikaa. Tavoitteena on avoin, rohkaiseva ja turvallinen ilmapiiri.  Vapaa leikki on tärkeä osa iltapäiväkerhoa. Lapsille tarjotaan mahdollisuutta levähtämiseen, luovuuteen ja ulkoilun kautta fyysiseen aktiivisuuteen. 

Tavoitteena on, että jokainen lapsi saa oman kehitystasonsa mukaista ohjausta ja tukea, sekä iloa ja hyvää mieltä yhdessä muiden lasten ja ohjaajien kanssa. Toiminnan suunnittelussa huomioidaan erityistä tukea tarvitsevien ja eri kulttuuri- ja uskontotaustaisten lasten osallistuminen. Kaikille pyritään järjestämään levähdystuokio koulun loputtua ja toimintaa suunnittelemme viikkojärjestyksen mukaan.  

Iltapäivätoiminta Inarin koulussa on tänä toimintakautena kolmikielinen.  Käytössä olevat kielet ovat suomi, pohjoissaame ja inarinsaame. Toiminta järjestetään koulu rakennus Šielassa, 0.-2. luokkien aulassa ja esikoululaisten luokkatiloissa. 
Iltapäiväkerhossa on luokkatila saamenkieliselle toiminnalle. Viikkojärjestyksen mukaista toimintaa toteutetaan myös kieliryhmittäin. Lapsia kannustetaan oman äidinkielen käyttöön sekä aikuisten että toisten lasten kanssa. Yhteisissä tiloissa saamen kieli on aikuisilla päivittäin käytössä saamenkielisten lasten kanssa. Näin myös suomenkielisille saamen kieli tulee tutuksi, ja on mahdollisuus kuulla sitä.

Iltapäivätoiminnassa noudatetaan koulun järjestyssääntöjä. Toimintaa ohjaa Inarin kunnan aamu- ja iltapäivätoiminnan periaatteet.


ILTAPÄIVÄTOIMINNAN KESKEISET ASIAT

1. TOIMINTAPAIKKA

Inarin iltapäivätoiminta järjestetään toimintakautena 2025 - 2026 Inarin uudessa koulurakennus Šielassa. Käytössämme on alakoululaisten aula- ja luokkatiloja. Ulkoleikkitilat ovat koulun pihalla oleva koulun ulkoilualue ja pelikentät. Välipala tarjoillaan koulun ruokasalissa. Käytössämme on sovitusti koulun liikuntasali, käsityö- ja kotitaloudenluokat. Käytämme hyödyksi myös lähialueemme metsiä ja virkistysalueita.

2. TOIMINTA-AIKA

Inarin kunnan esi- ja perusopetuksessa sekä Ivalon lukiossa 	 noudatetaan seuraavaa työaikaa lukuvuonna 2025-2026:

	Syyslukukausi to 7.8. - la 20.12.2025
	Syysloma vko 42 ma 13.10. - pe 17.10.2025
Kevätlukukausi ke 7.1. - la 30.05.2026
	Talviloma vko 10 ma 2.3 - pe 6.3.2026 

Iltapäivätoiminnan päivittäinen toiminta-aika on koulupäivinä ma-pe klo 12.45–16.30. Koulun loma-aikoina, lauantaikoulupäivinä ja kevätlukukauden päättäjäispäivänä ei järjestetä iltapäivätoimintaa. Huoltajia pyydetään huomioimaan erityisesti iltapäivätoiminnan päivittäinen päättymisaika, jolloin myös ohjaajien työaika päättyy. 

3. TOIMINTAAN HAKEUTUMINEN

Inarin koulun yhteydessä järjestettävään iltapäivätoimintaan voivat hakea kaikki esikouluikäiset sekä 1. ja 2. luokan oppilaat. Aamuhoitoa tarvitsevat esikouluikäiset ohjataan päivähoidon piiriin. Toiminta järjestetään myös muiden vuosiluokkien oppilaille, joilla on perusopetuslain mukainen päätös erillisestä tuesta. 

Keväällä ennen lukuvuoden päättymistä tuleville esikoululaisille, nykyisille esikoululaisille sekä 1-luokkalaisille lähetetään kysely seuraavan syksyn iltapäivätoimintaan osallistumisesta. Ilmoittautumislomake palautetaan Inarin koululle ja toimintaan haetaan lukuvuodeksi kerrallaan. Iltapäivätoimintaan voi hakea myös kesken lukukauden.

Iltapäiväkerhoon voi hakea ottamalla yhteyttä koulun rehtoriin (Marja Seilonen, p. 040 023 2662), koulun sihteeriin (Marjo Saihovaara, p. 040 589 5684), tai iltapäivätoiminnan ohjaajiin.

4. TOIMINTAMAKSU

Iltapäivätoiminnan toimintamaksu on 50 euroa kuukaudessa. Lapselle voidaan hakea kerhopaikkaa myös 10 päiväksi kuukaudessa, jolloin maksu on 25 euroa. Mikäli lapsi ei kuukauden aikana jostain syystä osallistu lainkaan iltapäivätoimintaan, peritään maksu puolikkaana. Sairastapauksessa koko kuukauden poissaolosta ei peritä maksua, enintään 10 päivän osallistumisesta puolikkaana. Tästä syystä huoltajien on tärkeä ilmoittaa lapsensa sairastumisesta iltapäivätoiminnan ohjaajille. Lomajaksoja sisältäviltä kuukausilta peritään normaali toimintamaksu. Tarpeettomaksi käynyt iltapäivätoiminnan paikka kannattaa irtisanoa kirjallisesti, jotta maksua ei peritä turhaan. Toimintamaksuun sisältyy tapaturmavakuutus, välipala iltapäivätoimessa sekä käytettävät askartelu- ym. tarvikkeet. 

5. TOIMINNASTA TIEDOTTAMINEN

Iltapäivätoiminnan yksi tärkeä tehtävä on tukea kotien tekemää kasvatustyötä, jolloin yhteydenpito vanhempiin on tärkeää. Eri yhteistyömuotoja ovat tiedotteet, sähköposti- ja Wilma-viestintä, puhelin sekä keskustelut huoltajien kanssa. Lähetämme ajoittain henkilökohtaisia iltapäivätoimintakuulumisia kunkin lapsen kotiin. Näin vanhemmat saavat tietoa lastensa iltapäivistä, jos ei muutoin kerkeä esim. haun yhteydessä paremmin keskustelemaan. Pidämme vanhempien ja iltapäivätoiminnan keskinäistä vuorovaikutusta tärkeänä. Iltapäivätoiminnan sisällöstä ja erilaisista toiminnoista tiedotetaan vanhemmille lukuvuoden aikana.

6. YHTEISTYÖ KODIN JA ILTAPÄIVÄTOIMINNAN VÄLILLÄ

Jos lapsi on iltapäivätoiminnassa 10 päivää kuukaudessa, tulee lapsen iltapäivätoiminta-ajat ilmoittaa viimeistään edellisen viikon perjantaihin mennessä, vähintään viikoksi kerrallaan. Myös aikataulumuutoksista ja lasten sairastumisista ilmoittaminen on tärkeää. Iltapäiväkerhoaikojen muutoksista ilmoittaminen on aina vanhempien vastuulla. On tärkeää myös ilmoittaa, jos lapsi on lähdössä sovitusti, vaikka toisen perheen matkaan tai joku muu aikuinen tulee hakemaan. On huomioitavaa, että opettaja ei ilmoita muutoksista (esim. sairauspoissaoloista) iltapäivätoimintaan vaan vanhempien on itse ilmoitettava. Yllättävät muutokset ovat ymmärrettäviä ja niistä on vanhempia pyydetty olemaan yhteydessä iltapäivätoimeen soittamalla. 

Perheiden kanssa sovitaan lasten turvallisuuskysymyksistä esimerkiksi kotiinlähdön osalta. Jos lapsi saa kulkea yksin kotiin, vanhempien tulee sopia siitä iltapäivätoiminnan ohjaajien kanssa. Lapsista täytetään lapsen perustietokaavake, joka tukee iltapäivätoiminnan järjestämistä.



7. RYHMÄN KOKO JA HENKILÖKUNTA

Tänä lukuvuonna iltapäivätoimintaan ilmoittautuneita lapsia on yhteensä 29, joista suomenkielisessä ryhmässä 12 lasta, pohjoissaamenkielisessä 8 lasta ja inarinsaamenkielisessä ryhmässä 9 lasta. Lapsista iltapäiväkerhoon 100% osallistuvia on 26 ja 50% osallistuvia 3.

Iltapäivätoiminnan henkilöstöä koskee 1.4.2004 voimaan tullut laki lasten kanssa työskentelevien rikostaustan selvittämisestä. Iltapäivätoiminnasta vastaa rehtori. Iltapäivätoiminnassa työskentelee toimintakaudella 2025–2026 neljä koulunkäynninohjaajaa. Kerran viikossa ohjaajilla on yhteinen palaveri, jolloin käydään läpi viikon kuulumiset ja suunnitellaan tulevan viikon ohjelma vuosisuunnitelman pohjalta. Aamupäivisin ohjaajat työskentelevät koulunkäynninohjaajina oppitunneilla. 

Ohjaajina toimivat toimintakautena 2025–2026:

Kirsi-Maria Haantie	suomen kieli
p. 040 358 7478		kirsi-maria.haantie@inari.fi 

Mari Myllyniemi		suomen kieli
p. 040 353 2280		mari.myllymaki@inari.fi

Stefanie Sarre                 inarin-, pohjoissaamen ja suomen 				                   kieli
p. 040 485 5736		stefanie.sarre@inari.fi 

Aile Karvonen		pohjoissaamen ja suomen kieli
p. 040 670 0849		aile.karvonen@inari.fi		



8. KULJETUS

Vanhempien tulee tiedottaa selkeästi iltapäivätoiminnan ohjaajille, milloin ja millä lapsi lähtee iltapäivätoiminnasta, sekä kuka hakee lapsen, jos hakija on muu kuin vanhempi itse. Koulukuljetuksen piirissä olevat lapset kulkevat koulukuljetusaikataulun mukaan, ellei asiasta ole erikseen sovittu. Kuljetusvastuu iltapäivätoiminnasta kotiin on lapsen vanhemmilla. Kun lapsi käydään hakemassa iltapäivätoiminnasta, vanhempien tulee varmistaa, että ohjaajat huomaavat lapsen lähtevän kotiin. Emme luovuta lasta henkilölle, kenestä meillä ei ole tietoa lapsen hakuun liittyen. Koulunkäynninohjaajat toimivat myös kuljetustenvalvojina: klo 13 taksikuljetuksissa on paljon oppilaita ja yksi ohjaaja on aina pysäkillä valvomassa ja tarpeen tullen ohjaamassa lapsia oikeisiin takseihin. Erityistapauksissa rehtori voi myöntää iltapäivätoiminnassa olevalle kuljetusoppilaalle luvan kulkea myöhemmällä taksilla. 

Inarin koululla järjestettäviin kansalaisopiston sekä koulun omiin kerhoihin voivat osallistua myös iltapäivätoiminnassa mukana olevat lapset, mutta poikkeuksellisesti niinä päivinä, kun lapsi osallistuu koulun ulkopuolisiin kerhoihin (mitkä eivät toimi koulun alueella) tulee huoltajien heidät sinne ohjata. 

9. TURVALLISUUS JA PELASTUSSUUNNITELMA

Iltapäivätoiminnassa noudatamme Inarin koulun järjestyssääntöjä ja toimintaa koskee koulun turvallisuus- ja pelastussuunnitelma. Iltapäivätoimen aikana jokaisella ohjaajalla on lapsilista, jonka mukaan tiedämme paikallaolijat ja kotiin lähteneet. 

Olemme työssämme lapsia varten, ja työmme on antaa lapselle turvallinen ja luotettava ympäristö leikkiin, selkeät säännöt ja rajat itsensä toteuttamiseen. Yhdessä ohjaajien kesken asetamme selkeät toimintatavat ja säännöt myös omalle työllemme, mikä tuo myös iltapäivätoimen henkilökunnalle turvallisuuden tuntua ja selkeyttä hoitaa työmme parhaalla mahdollisella tavalla. Oman puhelimen käyttö iltapäivätoimen aikana on koulun järjestyssääntöjen mukaista.

TOIMINTA ILTAPÄIVÄKERHOSSA

Iltapäivätoiminta on osa lapsen vapaa-aikaa, missä tarjotaan mahdollisuus ulkoiluun, liikuntaan, rauhoittumiseen, askarteluun, vapaaseen leikkimiseen ja monipuoliseen välipalaan. Päivittäiseen ohjelmaan kuuluu rauhoittumista koulupäivän jälkeen. Hetki voi olla satuja, rauhallista piirtämistä, rentoutumista, lukemista tai muunlaista rauhallista toimintaa. Iltapäivätoiminnan tiloissa on aina mahdollisuus rauhallisessa tilassa olemiseen, mikäli lapsi kokee tämän tarpeelliseksi. Merkittävä toiminnan muoto on vapaa leikki, sillä vuorovaikutustaidot kehittyvät erityisesti yhteisen tekemisen ja vapaan leikin avulla. Sen oppimisessa ja sujumisessa on aikuisen esimerkillä suuri vaikutus. Ristiriitatilanteet pyritään käsittelemään myönteisesti ja ratkaisukeskeisesti. Kiusaamistilanteet selvitetään aina ja myös kotiinpäin kerrotaan asiasta. Tavoite on, että lapset luottavat ohjaajiin ja kertovat aikuisille heti kiusaamistilanteen huomattuaan.

Toiminnan suunnittelussa pyritään huomioimaan lasten omat toiveet ja tarpeet. Juhlapyhät ja koulun teemapäivät ovat myös osa iltapäivätoimintaa (esim. juhlapäiviin liittyvät korttiaskartelut). 

Lapsille tarjotaan mahdollisuuksia luovuuteen ja itsensä toteuttamiseen. Kartutamme käden taitoja muun muassa piirtämällä, värittämällä, maalaamalla, askartelemalla ja tekemällä erilaisia käsitöitä. Askartelu- ja käsityötarvikkeet ovat helposti lasten saatavilla ja käytettävissä. Iltapäivätoiminnan ohjaajat opettavat lapsille heidän halutessaan erilaisia käsitöitä kuten neulomista ja virkkaamista. Toiminta sisältää myös yhdessä toimimista; leikkiä, pelejä ja liikuntaa. 

Iltapäivätoiminnassa on mahdollisuus läksyjen tekoon, mikäli lapsi haluaa niitä tehdä, ja ohjaaja on tarvittaessa apuna. Yhteistä ja järjestelmällistä läksyjen tekoa iltapäivätoiminnassa ei kuitenkaan ole, vaan läksyvastuu on lapsilla ja huoltajilla iltapäivätoiminnan jälkeen.

Lasten kanssa ulkoillaan päivittäin. Ulkoiluun käytetään koulun piha-aluetta sekä lähiympäristöä. Vanhempia pyydetään huolehtimaan, että lapsella on riittävästi nimikoituja vaihtovaatteita ja säänmukainen vaatetus. Lapsia kannustetaan monipuoliseen liikkumiseen ulkona. Käytössämme on erilaisia liikuntavälineitä ulkokäyttöön, kuten jalkapalloja, koripalloja, hyppynaruja, frisbeegolfia ym. Pieniin retkiin lähialueelle on myös mahdollisuus. 

Toimintaa suunnittelemme viikkojärjestyksen mukaan: Maanantaisin vapaata leikkiä, tiistaisin lasten valittavana on erilaista tekemistä, keskiviikkoisin on liikuntasalivuoro, torstaisin ulkoilemme ja retkeilemme koulun lähiympäristössä ja perjantaisin on liikuntavuoro.



Suunniteltua toimintaa tulevalle toimintakaudelle:

Elokuu:

Tutustutaan iltapäivätoimintaan, ohjaajiin ja muihin lapsiin. Tutustutaan lähiympäristöön ja iltapäivätoiminnan alueisiin. Tehdään yhdessä iltapäiväkerhon säännöt. Ulkoillaan ja leikitään ulkona. Tutustutaan iltapäivätoimen materiaaleihin ja leluihin.  

Syyskuu:

Kerätään luonnosta marjoja ja käytetään niitä leivontaan. Tutkitaan vuodenajan muutoksia ja tehdään syksyisiä taideteoksia luonnon materiaaleista. Harjoitellaan kankaanpainantaa ja lähdetään ruskaretkelle läheiselle laavulle.

Lokakuu: 

Suomalaisen kirjallisuuden päivän kunniaksi vieraillaan kirjastossa ja luetaan tunnetuimpia suomalaisia lastensatuja. Tutustutaan poroerotukseen ohjelmien ja kertomusten avulla. Juhlitaan pyhäinpäivää iltapäivätoimen naamiaisilla. Kesäaika päättyy, toivotetaan kylmenevä sää ja lähenevä talvi tervetulleeksi. Vietetään syyslomaviikkoa 42.

Marraskuu:

Kaamos ja ensilumen sataminen lähestyvät. Askarrellaan isänpäivälahjat ja/tai -kortit ja järjestetään isänpäiväkahvitus koulun pihalla sijaitsevassa kodassa. Lapsen oikeuksien päivän aikaan keskustellaan lapsien oikeuksista. Pakkasten paukkuessa rakennetaan koulun pihalle jäälyhdyt. 

Joulukuu:

Joulukuussa toimintamme keskittyy itsenäisyyspäivään, valkeaan talveen ja jouluun. Katsotaan Joulukalenteria Yle Areenasta. Askarrellaan ja juhlitaan Suomen itsenäisyyttä. Kuunnellaan joululauluja ja leikitään levyraatia. Ennen joululomaa vietetään yhdessä iltapäivätoimen riemukasta pikkujoulua. 



Tammikuu:

Tammikuussa iloitaan uudesta vuodesta, keskustellaan toiveista ja haaveista. Taiteillaan eri tavoilla revontulten värejä ja tanssia. Juhlitaan aurinkojuhlaa leipomalla ja nautitaan pimeyden jälkeen syntyvistä väreistä ja luonnonvalosta. 
           
Helmikuu:

Saamelaisten kansallispäivän viettoa; kuunnellaan saamelaista musiikkia ja katsotaan saamenkielisiä ohjelmia, askarrellaan ja väritetään. Muistetaan ystäviä ja itselle tärkeitä ihmisiä askartelemalla ystävänpäiväkortteja ja -lahjoja. Laskiaisena lasketaan mäkeä ja ulkoillaan lähimetsissä. Kalevalan päivänä tutustutaan aiheeseen kirjallisuuden kautta. 

Maaliskuu:

Tehdään lumiveistoksia, keskitytään mäenlaskuun ja touhutaan paljon ulkona. Pidetään leikkimieliset suopunginheittokisat. Viikon verran vietetään talvilomaa. Valmistaudutaan pääsiäiseen; maalataan pääsiäismunia ja kasvatetaan rairuohoa. 

Huhtikuu:

Gáktipäivänä saamelaiset lapset voivat pukeutua gáktiin. Käydään lähimetsässä leikkimässä hankikelillä. Loppukuusta valmistaudumme vappuun askarteluin ja vietämme iltapäivätoimen vappunaamiaisia/diskoa. 

Toukokuu:

Äitienpäiväksi askarrellaan kortteja ja lahjoja. Seurataan kevään etenemistä ja muuttolintujen saapumista. Retkeillään lähimaastoon ja nautitaan kesän lähenemisestä. Vasakuu, huomioidaan saamelainen vuotuiskierto. 


ILTAPÄIVÄTOIMINNAN VIITTEELLINEN PÄIVÄOHJELMA

	12.45	ILTAPÄIVÄTOIMINTA ALKAA
	12.45-13.30	KÄYDÄÄN LÄPI PÄIVÄN OHJELMA
1.–2. LK ULKOILUA/ESKAREILLA LEPOTUOKIO
13.15–14.00	VÄLIPALA PORRASTETUSTI (ESI KLO 13.15–13.45, 1.–2.LK KLO 13.30–14.00)
13.45	ESKAREILLA ULKOILUA
14.00	1.–2.LK LEPOTUOKIO
	14.30–15.30	VIIKKO-OHJELMAN MUKAINEN TOIMINTA
	15.30–16.30	ULKOILUA
	16.30	ILTAPÄIVÄTOIMINTA PÄÄTTYY

Erilaisista tapahtumista tiedotamme tarvittaessa koteihin. Iltapäivätoiminnan toimintasuunnitelma lähetetään jokaisen iltapäivätoiminnassa olevan lapsen kotiin.

  MUUTA

Otamme mielellämme vastaan iltapäivätoimintaan liittyviä kehittämisehdotuksia ja toiveita niin iltapäivätoimintaan osallistuvilta lapsilta kuin heidän huoltajiltaankin. 

